गुड़गांव। दिल्ली मेट्रो कॉर्पोरेशन की ओर से मंगलवार को रोटरी पब्लिक स्कूल में कठपुतली शो के माध्यम से मेट्रो में अनुशासित तरीके से सफर करने का सलीका सिखाया गया। इस कठपुतली शो के माध्यम से छात्रों को मेट्रो में सुरक्षित सफर के तरीकों के बारे में जागरूक किया गया। दिल्ली के स्कूलों में शो आयोजित करने के बाद डीएमआरसी ने पहली बार शहर में यह शो दिखाया। इसकी शुरुआत सेक्टर-22 स्थित रोटरी पब्लिक स्कूल से की गई। मात्र 15 मिनट के कठपुतली शो दिखाया गया जिसमें बच्चों को मेट्रो में सफर के दौरान अनुशासन एवं सभ्य व्यवहार के साथ कैसे सफर किया जाए। इस दौरान स्कूल की प्राचार्या गुलशन दीवान के साथ पांचवीं छठी कक्षा के 200 स्टूडेंट मौजूद रहे।
कठपुतली बच्चों की पसंद
कठपुतलीनृत्य हमेशा से बच्चों का पसंदीदा रहा है। ऐसे मे डीएमआरसी इसके माध्यम से बच्चों को मेट्रो में सुरक्षित सफर के तरीकों से अवगत कराने में जुटी है। कठपुतली शो के दौरान बच्चों को बताया गया कि मेट्रो में प्रवेश और निकास के समय दूसरे यात्रियों के साथ धक्का-मुक्की नहीं करनी चाहिए। गर्भवती महिला, बुजुर्ग, बच्चे, बीमार और जरूरतमंद यात्रियों को पहले प्रवेश और निकास करने देना चाहिए। इसके अलावा उन्हें यह भी बताया गया कि मेट्रो में यात्रा के दौरान खाने से परहेज करें, ट्रेन की फर्श पर ना बैठें। बच्चों को स्वच्छता के बारे में भी जागरूक किया गया और उन्हें बताया कि मेट्रो परिसर में जहां-तहां कूड़ा नहीं फेंकना चाहिए। 15 मिनट का यह शो उत्तरी दिल्ली के कठपुतली कॉलोनी के लोगों ने प्रस्तुत किया।
hin_Deva hin_Deva hin_Deva